বরাদ্দ ২ লক্ষ ৫২ হাজার কোটি টাকা! কেমন হল নির্মলার রেল বাজেট?

ওয়েব ডেস্ক: শনিবার সংসদে বাজেট (Union Budget 2025) পেশ করেছেন কেন্দ্রীয় অর্থমন্ত্রী নির্মলা সীতারামন (Nirmala Sitharaman)। আর এই বাজেটে তিনি রেলের (Rail Budget 2025) জন্য মোট ২ লক্ষ ৫২ হাজার কোটি টাকা বরাদ্দ করেছেন। এবারের বাজেটে রেলের পরিকাঠামোকে ঢেলে সাজানোর পাশাপাশি যাত্রীসুরক্ষা ও পরিষেবা উন্নয়নের উপর বিশেষ গুরুত্ব দেওয়া হয়েছে। শনিবার অর্থমন্ত্রী জানিয়েছেন, আগামী দুই থেকে তিন বছরের মধ্যে দেশের বিভিন্ন রুটে ২০০টি নতুন বন্দে ভারত এক্সপ্রেস (Vande Bharat Express), ১০০টি অমৃত ভারত ট্রেন এবং ৫০টি নমো ভারত র‍্যাপিড ট্রেন চালানো হবে।

এছাড়াও, সাধারণ যাত্রীদের সুবিধার্থে ১৭,৫০০টি নন-এসি কোচের সংযোজন করা হবে। নিম্নবিত্ত ও মধ্যবিত্ত যাত্রীদের জন্য এটি স্বস্তির খবর। রেলের আধুনিকীকরণ ও পরিষেবার প্রসারে এই পদক্ষেপ অত্যন্ত গুরুত্বপূর্ণ বলে মনে করছেন বিশেষজ্ঞরা। রেলমন্ত্রী অশ্বিনী বৈষ্ণব (Ashwini Vaishnaw) জানান, রেলের পরিকাঠামো উন্নয়নের জন্য ৪ লক্ষ ৬০ হাজার কোটি টাকা বরাদ্দ করা হয়েছে। এর পাশাপাশি, রেলের সুরক্ষায় বরাদ্দ হয়েছে ১ লক্ষ ৬০ হাজার কোটি টাকা।

আরও পড়ুন: মোদি সরকারের বাজেটকে ‘গভীর ষড়যন্ত্র’ বলে কটাক্ষ অমিত মিত্রর

এই বরাদ্দের ফলে নতুন লাইনের সম্প্রসারণ, স্টেশনগুলির আধুনিকীকরণ, ব্রিজ ও ট্র্যাকের উন্নয়ন এবং রেলওয়ে সিগন্যালিং সিস্টেমকে আরও উন্নত করার মতো গুরুত্বপূর্ণ প্রকল্পগুলিতে গতি আসবে। রেলমন্ত্রী আরও জানান, চলতি অর্থবর্ষের মধ্যেই ভারতীয় রেল ফ্রেইট পরিবহনে বিশ্বে দ্বিতীয় স্থানে পৌঁছে যাবে। ভারতে শিল্পোন্নয়ন ও লজিস্টিক সেক্টরের প্রসারে এটি এক গুরুত্বপূর্ণ পদক্ষেপ।

এছাড়াও, হাই স্পিড ট্রেন প্রকল্পেও বড় পরিকল্পনা নিয়েছে সরকার। ২০৪৭ সালের মধ্যে ৭০০০ কিলোমিটার দীর্ঘ হাই স্পিড রেল নেটওয়ার্ক তৈরি করার লক্ষ্য নেওয়া হয়েছে, যেখানে ট্রেনগুলি ঘণ্টায় ২৫০ কিলোমিটার বেগে ছুটবে। পাশাপাশি ২০২৫-২৬ অর্থবর্ষের মধ্যেই ভারতীয় রেলের ১০০ শতাংশ ইলেকট্রিফিকেশন সম্পন্ন হবে বলে জানিয়েছেন রেলমন্ত্রী। এর ফলে কার্বন নির্গমন হ্রাস পাবে এবং পরিবেশবান্ধব পরিবহণ ব্যবস্থা গড়ে তোলা সম্ভব হবে।

দেখুন আরও খবর:

The post বরাদ্দ ২ লক্ষ ৫২ হাজার কোটি টাকা! কেমন হল নির্মলার রেল বাজেট? first appeared on KolkataTV.